BIZ ยื่นประมูลเครื่องฉายรังสีมะเร็ง มูลค่ารวม 600-700 ลบ.
BIZ ยื่นประมูลเครื่องฉายรังสีมะเร็งราว 6-7 แห่ง มูลค่ารวม 600-700 ลบ. คาดเริ่มเห็นความชัดเจนใน Q3/60 จำนวน 1-2 แห่ง ส่วนที่เหลือทยอยรู้ผล Q4/60-Q1/61
24 ส.ค. 2560

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า บริษัทอยู่ระหว่างเข้าประมูลงานจำหน่ายเครื่องฉายรังสีมะเร็งอยู่ราว 6-7 แห่ง มูลค่ารวม 600-700 ล้านบาท โดยคาดว่าจะเริ่มเห็นความชัดเจนในช่วงไตรมาส 3/60 นี้ 1-2 แห่ง มูลค่ารวม 100-200 ล้านบาท ส่วนที่เหลือจะทยอยรู้ผลการประมูลในไตรมาส 4/60- ไตรมาส 1/61
โดยปัจจุบันบริษัทมีมูลค่างานในมือ (Backlog) อยู่ที่กว่า 1,300 ล้านบาท ซึ่งจะทยอยรับรู้รายได้ปีนี้และปี 61 โดยล่าสุดบริษัทได้ส่งมอบและติดตั้งเครื่องฉายรังสี EDGE ให้กับโรงพยาบาลวัฒโนสถ ซึ่งเป็นโรงพยาบาลในเครือของบมจ.กรุงเทพดุสิตเวชการ (BDMS) ตามแผนงานที่วางไว้ ซึ่งได้ดำเนินการติดตั้งแล้วเสร็จเมื่อไตรมาส 2 ที่ผ่านมา
สำหรับลักษณะงานดังกล่าว ประกอบด้วย 1.เครื่องเร่งอนุภาคฉายรังสีระบบคอมพิวเตอร์วางแผนการรักษาและระบบบันทึกและตรวจสอบข้อมูล 2.อุปกรณ์ประกอบการฉายรังสี การวางแผนและควบคุมคุณภาพ 3. Immobilization Device ต่าง ๆ 4. ปรับปรุงและตกแต่งห้องให้เหมาะสมสำหรับติดตั้งเครื่อง
“แต่ละปีจำนวนผู้ป่วยโรคมะเร็งจะเพิ่มขึ้นทุกๆ ปี ซึ่งหากมีจำนวนเครื่องฉายรังสีมะเร็งเพิ่มขึ้นจะช่วยรองรับความต้องการที่เพิ่มขึ้นได้และจะทำให้การดำรงชีวิตของผู้ป่วยดีขึ้น โดยปัจจุบันการสนับสนุนของภาครัฐบาลมากขึ้นเรื่อยๆ เราจึงเชื่อในระยะเวลา 2-3 ปีต่อจากนี้จะไม่มีปัญหาเรื่องของยอดขายบริษัท โดยปัจจุบันบริษัทมีลูกค้าทั้งภาครัฐและเอกชนที่มีความสนใจและมีการพูดคุยกันอย่างต่อเนื่อง”นายสมพงษ์ กล่าว
ส่วนแผนการดำเนินงานของบริษัทในช่วงที่เหลือของปีนี้ บริษัทพร้อมเดินหน้าติดตั้งเครื่องฉายรังสีมะเร็ง และส่งมอบงานได้ตามแผนงานที่วางไว้ พร้อมขยายฐานลูกค้าทั้งในกลุ่มโรงพยาบาลรัฐบาลและเอกชนเพิ่มขึ้น